Servare et Manere

Servare et Manere (skrátene SeM) je slovenské občianske združenie založené v roku 2010 v obci Podhorie pri Žiline. V súčasnosti má sídlo v Žiline a kanceláriu v Kláštore Kapucínov na Mariánskom námestí. Od roku 2022 má Servare et Manere osobitný konzultatívny štatút v Hospodárskej a sociálnej rade OSN (UN ECOSOC). 
História organizácie.
SeM bolo založené Markom Sobolom a Stanislavom Mikolajom za účelom propagácie kultúrnych a historických pamiatok na území Slovenska, vrátane ich obnovy a rekonštrukcie. Počas svojej histórie sa združenie zapojilo do niekoľkých medzinárodných projektov a podieľa sa aj na vydavateľskej činnosti. V roku 2020 združenie iniciovalo pomenovanie žilinského parku na rohu Kysuckej a Športovej ulice v Starom meste po Carlovi Gustavovi Swenssonovi, významnom švédskom krajinnom architektovi, ktorý projektoval sadové úpravy okolo Továrne na spracovanie súkna v Žiline, tzv. Súkenky ("Silleiner Fabriken Adolf Löw &amp; Sohn"), neskôr známej ako Slovena. Najvyšším predstaviteľom organizácie je Marek Sobola, generálny tajomník. Stanislav Mikolaj pôsobil v štruktúrach organizácie do roku 2021.
Vďaka výsadbe pamätných stromov a medzinárodnej spolupráce smerujúcej k trvalo udržateľnému mieru napĺňa Servare et Manere tiež ciele OSN Agendy 2030, ktoré priamo súvisia so základnými myšlienkami Stromu pokoja.
Názov.
Názov občianskeho združenia je zložený z dvoch latinských slov ""servare" = zachrániť a "manere"" = zachovať. Iniciály slov sú totožné s iniciálami priezvisk zakladateľov združenia.
Erb a vlajka.
SeM prijalo svoj erb a vlajku v roku 2010 a 27. novembra 2016 boli zaregistrované do Heraldického registra Slovenskej republiky. Autormi erbu sú slovenskí heraldici Marek Sobola a Miroslav Glejtek. Vlajku navrhol Ladislav Vrtel a má podobu červeno-modro cimburovitým rezom štiepeného listu pomeru strán 2:3. Erb je v heraldickom registri zapísaný pod signatúrou HR-W-324/2016. Blazón erbu: v červenom-modro cimburovitým rezom štiepenom štíte privrátené figúry – vpravo sova, vľavo soboľ – obe strieborné v zlatej zbroji. Združenie upravilo 22. 2. 2022 vlajku a prijalo tiež veľký erb. 
Projekty.
Obnova Sochy sv. Jána Nepomuckého v Divine.
Združenie bolo organizátorom obnovy neskoro barokovej sochy svätca v Divine, ktorý je Národnou kultúrnou pamiatkou Slovenskej republiky. Socha vznikla v roku 1796 a v roku 1822 ju vážne poškodila povodeň. V roku 2016 začala generálna obnova pamiatky, ktorá bola zrealizovaná pod záštitou Veľvyslanectva Nemeckej Spolkovej republiky na Slovensku. Do obnovy sa zapojili okrem Slovenska aj partneri z Kambodže, Nemecka, Bulharska, Vatikánu a Česka.
Strom pokoja.
Združenie je od roku 2018 partnerom medzinárodného projektu Strom pokoja (anglicky: "Tree of Peace", rusky: «"Дерево мира"», nemecky "Der Friedensbaum"). Strom pokoja je medzinárodný záhradný projekt a iniciatíva založená na princípe spájania ľudí, ktorá je striktne apolitický. Prvým impulzom projektu bolo 100. výročie konca prvej svetovej vojny a rodinný príbeh jeho autora. Projekt si uctieva všetkých neznámych vojakov. Stromy pokoja už rastú v Rusku, Rakúsku, Poľsku a na Slovensku. Prostredníctvom Stromu mieru sa do konca roka 2020 podarilo spojiť ľudí zo 18 krajín a troch kontinentov a v rámci projektu vysadiť 15 Stromov pokoja, z toho 7 na Slovensku a ďalšie v Rusku, Spojených štátoch amerických, Spojenom kráľovstve, Lichtenštajnsku, Nemecku, Poľsku, Rakúsku a Srbsku. O tejto slovenskej iniciatíve na pôde Kongresu Spojených štátov referoval 20. júna 2019 Emanuel Cleaver II, člen Snemovne reprezentantov. Logo projektu Strom pokoja je registrovanou ochrannou známkou. Servare et Manere ako jedno z prvých občianskych združení na Slovensku odsúdilo hrubé porušovanie medzinárodného práva a princípov Charty OSN v súvislosti s okupáciou Ukrajiny v roku 2022. V rámci medzinárodnej iniciatívy Strom pokoja zorganizovalo združenie v roku 2022 veľkú expedíciu do oblasti Oceánie. Cesta sa uberala po stopách Milana Rastislava Štefánika a bola spojená s jeho vedeckými pozorovaniami v tejto časti sveta. Počas expedície bolo vysadených niekoľko pamätných stromov a organizácia ocenila niekoľko významných osobností, vrátane Edouarda Fritcha, prezidenta Francúzskej Polynézie alebo guvernérky Nového Južného Walesu.
Strom pokoja na Cypre.
Počas návštevy ministra zahraničných vecí a európskych záležitostí Slovenskej republiky na Cypre pri príležitosti 35. výročia dobrých služieb slovenskej diplomacie pri podpore bikomunitného dialógu grécko-cyperských a turecko-cyperských politických strán, bol 9. mája 2024 v nárazníkovej zóne OSN vysadený Strom pokoja. V prítomnosti približne 100 hostí (medzi nimi aj predsedníčky cyperského parlamentu Annity Demetriou) minister Juraj Blanár vysadil v nárazníkovej zóne pred hotelom Ledra Palace olivovník a odhalil pamätný pilier Stromu pokoja. Symbolicky išlo v poradí o 35. Strom pokoja vo svete, ktorý je posolstvom mieru nielen dovnútra rozdeleného ostrova, ale všade tam, kde je dosiahnutie mieru potrebné. Podujatie „Strom pokoja“ iniciovalo Veľvyslanectvo SR, a na jeho cyperskej realizácii sa podieľali UNFICYP a Marek Sobola, generálny tajomník Servare et Manere.